Συνοπτική παρουσίαση του πορίσματος Επιτροπής Εμπειρογνωμόνων

Κέντρα Πρώτης Υποδοχής (ΚΕΠΥ) των εισερχομένων στην Ελλάδα αλλοδαπών χωρίς τις νόμιμες διατυπώσεις
Εισαγωγικές παρατηρήσεις
Η Επιτροπή Εμπειρογνωμόνων συνεστήθη με πρωτοβουλία της ηγεσίας του Υπουργείου Προστασίας του Πολίτη και της ανετέθη το έργο να υποβάλει πρόταση για τη δημιουργία και οργάνωση Κέντρων Πρώτης Υποδοχής (ΚΕΠΥ) («screening canters») για τους εισερχομένους στην Ελλάδα αλλοδαπούς χωρίς τις νόμιμες διατυπώσεις. Στόχος είναι οι νεοεισερχόμενοι αλλοδαποί να διέρχονται κατά πρώτον από τα Κέντρα αυτά, να τους παρέχονται οι πρώτες υπηρεσίες υποδοχής, να διαπιστώνεται το νομικό τους καθεστώς και τυχόν ιδιαίτερες ανάγκες, και, ανάλογα με το προφίλ που διαμορφώνεται, να αποφασίζεται η περαιτέρω μεταχείρισή τους από την Πολιτεία. Το σύστημα αυτό προτείνεται σε αντικατάσταση του ισχύοντος σήμερα συστήματος το οποίο αντιμετωπίζει τις μαζικές αφίξεις με τυποποιημένη έκδοση απόφαση απέλασης και κράτησης, για όλους ανεξαιρέτως, και στη συνέχεια απελευθέρωση, για την πλειοψηφία των αλλοδαπών, με αδιευκρίνιστο το νομικό καθεστώς τους, δημιουργώντας σοβαρότατα ζητήματα, αφενός, όσον αφορά τη μεταχείριση των ανθρώπων αυτών σύμφωνα με τις υποχρεώσεις της χώρας, όπως αυτές προκύπτουν τόσο από διεθνείς συμβάσεις όσο και από την εθνική νομοθεσία, αφετέρου δε, όσον αφορά την εξασφάλιση πλήρους γνώσης εκ μέρους της Πολιτείας του πληθυσμού που διέρχεται και διαμένει στη χώρα. 
Η Επιτροπή εργάσθηκε σε ομάδες εργασίας τους δύο πρώτους μήνες του τρέχοντος έτους και διαμόρφωσε Πρόταση η οποία περιλαμβάνει κεφάλαια για το θεσμικό πλαίσιο των Κέντρων (Κεφάλαιο Πρώτο) και για τη διαδικασία του διαχωρισμού και εντοπισμού («screening») (Κεφάλαιο Δεύτερο), καθώς επίσης και τρία παραρτήματα για τις ειδικές υπηρεσίες που θα πρέπει να παρέχονται όσον αφορά (α) τις ιατρικές υπηρεσίες, (β) τους ασυνόδευτους ανηλίκους και (γ) τα θύματα εμπορίας ανθρώπων και θύματα βασανιστηρίων. Το συντονισμό των συναντήσεων και την εκπόνηση των Σχεδίων Προτάσεων (ως κειμένων εργασίας προς συζήτηση) για το 1ο και το 2ο Κεφάλαιο, καθώς και τη σύνταξη του Σχεδίου της τελικής πρότασης, με βάση τα Πρακτικά των συζητήσεων, ανέλαβε η Ύπατη Αρμοστεία του ΟΗΕ για τους Πρόσφυγες.
Η Επιτροπή επισημαίνει εισαγωγικά ότι, επιπλέον της ανάγκης επαρκούς χρηματοδότησης, η επιτυχής υλοποίηση της υποβαλλόμενης πρότασης εξαρτάται καθοριστικά από την οργάνωση του συστήματος λειτουργικών και αποτελεσματικών παραπομπών που θα διενεργηθούν σε συνέχεια της εξόδου των νεοεισερχομένων από τα Κέντρα Πρώτης Υποδοχής. Τούτο σημαίνει ότι θα πρέπει να αξιοποιηθούν/δημιουργηθούν δομές φιλοξενίας π.χ. ασυνόδευτων ανηλίκων, αιτούντων άσυλο, θυμάτων βασανιστηρίων και θυμάτων εμπορίας ανθρώπων, έτσι ώστε οι υπηρεσίες πρόνοιας που θα λαμβάνουν τα άτομα αυτά εντός του Κέντρου Πρώτης Υποδοχής να μπορούν να έχουν συνέχεια και συνέπεια στην περαιτέρω μεταχείρισή τους.
ΚΕΦΑΛΑΙΟ ΠΡΩΤΟ: ΘΕΣΜΙΚΟ ΠΛΑΙΣΙΟ ΛΕΙΤΟΥΡΓΙΑΣ ΤΩΝ ΚΕΠΥ
1.1. Κριτήρια καθορισμού της έδρας των ΚΕΠΥ
Η Επιτροπή προτείνει ως κριτήρια για την επιλογή της έδρας των ΚΕΠΥ, τον προσδιορισμό του τόπου στον οποίο θα εδρεύουν (α) είτε ως σημείου εισόδου (β) είτε ως περιοχής με συγκέντρωση προσφυγικού/μεταναστευτικού πληθυσμού (γ) είτε ως μεγάλου αστικού κέντρου (με αεροδρόμιο ή/και λιμάνι).
Με βάση τα παραπάνω κριτήρια προτείνονται με σειρά προτεραιότητας οι εξής περιοχές, ξεκινώντας από τα σημεία που είτε έχουν ήδη υποδομή Κέντρου είτε έχουν περισσότερη ανάγκη για τη δημιουργία ενός Κέντρου: Σάμος, Λέσβος, Χίος, Έβρος, Δωδεκάνησα, Αθήνα, Πάτρα, Ηγουμενίτσα, Θεσσαλονίκη, Βόλος, Κρήτη.
1.2. Σκοπός των ΚΕΠΥ και καθεστώς των αλλοδαπών εντός των ΚΕΠΥ
Τα ΚΕΠΥ θα είναι κέντρα πρώτης υποδοχής των άρτι αφιχθέντων αλλοδαπών στην Ελλάδα χωρίς τις νόμιμες διατυπώσεις. Επίσης, στις υπηρεσίες των Κέντρων αυτών θα παραπέμπονται και συλληφθέντες στην ενδοχώρα για παράνομη είσοδο και παραμονή, εφόσον δεν προκύπτει για αυτούς καμία προηγούμενη καταγραφή τους (ως αιτούντων άσυλο, ως νομίμως ή παρανόμως διαμενόντων ή με άλλη ιδιότητα). Επίσης στα ΚΕΠΥ μπορούν να παραπέμπονται ειδικές κατηγορίες (όπως π.χ. ασυνόδευτα ανήλικα) μη καταγεγραμμένων παρανόμως διαμενόντων αλλοδαπών προκειμένου να διαγνωσθούν οι ανάγκες τους και να απολαύουν των παρεχομένων υπηρεσιών σε αυτά τα Κέντρα (κοινωνικών λειτουργών, ψυχολόγων, εξειδικευμένου προσωπικού για κάθε κατηγορία), εφόσον δεν υπάρχει άλλος προσφορότερος τρόπος να παρασχεθούν άμεσα οι υπηρεσίες αυτές.

Στα ΚΕΠΥ θα γίνεται η καταγραφή και ο εντοπισμός των ατόμων με ανάγκες διεθνούς προστασίας και των ατόμων σε άλλες κατηγόριες που χρήζουν ειδικής προστασίας» (θύματα βασανιστηρίων, θύματα εμπορίας ανθρώπων, άτομα με ιδιαίτερα ιατρικά προβλήματα). Επίσης, θα εντοπίζονται οι ασυνόδευτοι ανήλικοι και θα λαμβάνουν χώρα οι απαραίτητες ενέργειες για τη διαπίστωση της ανηλικότητας, όπου αυτή αμφισβητείται. Θα γίνεται διαπίστωση της εθνικότητας, όπου αυτή αμφισβητείται. Επίσης, θα παρέχονται οι πρώτες αναγκαίες ιατρικές υπηρεσίες καθώς και οι πρώτες υπηρεσίες κοινωνικής πρόνοιας. Τέλος, θα διενεργούνται όλες οι απαραίτητες δράσεις αστυνομικού ενδιαφέροντος, όπως π.χ. η λήψη δακτυλικών αποτυπωμάτων (βλ. παρακάτω Κεφάλαιο Δεύτερο)

Τα ΚΕΠΥ θα είναι Κέντρα εξωτερικά φυλασσόμενα, με την έννοια ότι οι αλλοδαποί δεν θα έχουν τη δυνατότητα να κινούνται ελεύθερα εκτός των Κέντρων. Καθήκοντα φύλαξης των ΚΕΠΥ θα αναλάβει η Αστυνομία. 
Ο περιορισμός στο Κέντρο θα πρέπει να λήγει το συντομότερο δυνατόν με ανώτατο όριο τις 15 ημέρες (όπως καθορίσθηκε και στην πρόταση της Επιτροπής Εμπειρογνωμόνων  για τη διαδικασία ασύλου). Την απόφαση για τον περιορισμό λαμβάνει ο κατά τόπον αρμόδιος Αστυνομικός Δ/ντής. Απόφαση παράτασης της παραμονής μπορεί να ληφθεί  μόνο σε πολύ εξαιρετικές περιπτώσεις και κατόπιν αιτιολογημένης γνώμης του Διευθυντή του Κέντρου. ( Η διάρκεια της παραμονής στο Κέντρο σε σχέση με την περαίωση ή μη της διαδικασίας εξέτασης αιτήματος ασύλου έχει αντιμετωπισθεί διεξοδικά στην Πρόταση για το άσυλο).
1.3. Φορέας Διαχείρισης των ΚΕΠΥ
Καταρχήν επισημαίνεται ότι σήμερα το καθεστώς διαχείρισης των υπαρχόντων Κέντρων κράτησης δεν είναι σαφές. Φυλάσσονται από την αστυνομία, δεν διοικούνται από κανένα φορέα/φυσικό πρόσωπο και  χρηματοδοτούνται, μέσω των Νομαρχιών, από το Υπουργείο Εσωτερικών μέσω δύο «γραμμών» του προϋπολογισμού : (α) τεχνικά-κατασκευαστικά και (β) διοικητική μέριμνα που περιλαμβάνει τη σίτιση, ρουχισμό, φάρμακα και μισθούς υπαλλήλων. Η εμπλοκή των Νομαρχιών ως προς τη μέριμνα για τη λειτουργία και τη χρηματοδότηση θεμελιώνεται στα δύο στρατηγικά σχέδια ΠΟΣΕΙΔΩΝΙΟ και ΒΑΛΚΑΝΙΟ, τα οποία είχαν προβλεφθεί για την κάλυψη έκτακτων και όχι μόνιμων αναγκών. Ο νόμος 3386/2005 προέβλεψε την ονομασία των Κέντρων αυτών ως Ειδικών Χώρων Παραμονής Αλλοδαπών και ότι τα κέντρα αυτά θα συστήνονται με κοινή υπουργική απόφαση 4 Υπουργών, αλλά για κανένα από τα νυν λειτουργούντα  Κέντρα δεν έχει εκδοθεί η αντίστοιχη κοινή υπουργική απόφαση. Συνεπώς η χρήση του όρου «ΕΧΠΑ» για τα περισσότερα από τα κέντρα αυτά δεν είναι ακριβής. Η έλλειψη θεσμοθετημένου πλαισίου λειτουργίας των συγκεκριμένων Κέντρων είναι η αιτία για πολλές δυσλειτουργίες που παρουσιάζουν σήμερα τα Κέντρα αυτά.
Για όλα τα ΚΕΠΥ (καθώς και για τα κέντρα κράτησης όπου θα παραπέμπονται μετά από τη διαδικασία καταγραφής και διαχωρισμού οι υπό απέλαση αλλοδαποί, των οποίων η απέλαση είναι εφικτή), θα πρέπει να υπάρχει ένα θεσμοθετημένο πλαίσιο λειτουργίας και ένας φορέας διαχείρισης (Υπουργεία και/ή Τοπική αυτοδιοίκηση). 
Εκτιμάται ότι κατά τον καθορισμό από την ελληνική Πολιτεία του φορέα διαχείρισης των ΚΕΠΥ θα πρέπει να ληφθούν οπωσδήποτε υπόψη οι παρακάτω παράμετροι:
Α. Η ανάγκη ύπαρξης Κεντρικής Υπηρεσίας για το συντονισμό της λειτουργίας όλων των Κέντρων.

Β. Η ανάγκη εμπλοκής της τοπικής κοινωνίας για την ευρύτερη κοινωνική αποδοχή των φιλοξενούμενων στα  Κέντρα.
Γ. Η ύπαρξη δυνατότητας χρηματοδότησης των ΚΕΠΥ από ευρωπαϊκά κονδύλια και, συγκεκριμένα, από το Ταμείο Εξωτερικών Συνόρων, τα κονδύλια του οποίου τα διαχειρίζεται το Υπουργείο Προστασίας του Πολίτη. Το εν λόγω Ταμείο μπορεί να χρηματοδοτήσει κέντρα κράτησης και φύλαξης τα οποία έχουν προοπτική λειτουργίας τουλάχιστον για 10 χρόνια. Σημειώνεται, ωστόσο, ότι το Ταμείο Εξωτερικών Συνόρων καλύπτει μόνο τα τεχνικά-κατασκευαστικά έξοδα και δεν μπορεί να καλύψει τα έξοδα λειτουργίας (π.χ. μισθοί προσωπικού), για τα οποία θα πρέπει να διερευνηθεί άλλη πηγή χρηματοδότησης.
Δ. Η ανάγκη εξασφάλισης αποτελεσματικού ελέγχου των δημοσιονομικών.
Η Επιτροπή προτείνει ως γενικό οργανωτικό σχήμα του κάθε ΚΕΠΥ το εξής: Το Κέντρο διοικείται από Διευθυντή ο οποίος επιλέγεται από το εποπτεύον Υπουργείο. Σε κάθε Κέντρο συστήνεται Επιτροπή Λειτουργίας ΚΕΠΥ (Ε.Λ.ΚΕ.Π.Υ.) με αρμοδιότητα την παρακολούθηση και αξιολόγηση της γενικής λειτουργίας του ΚΕΠΥ και στην οποία συμμετέχουν εκπρόσωποι της τοπικής αυτοδιοίκησης, κρατικών τοπικών φορέων και ΜΚΟ ή ομάδων πολιτών που δρουν στο πεδίο των δικαιωμάτων των μεταναστών και προσφύγων. Στο εποπτεύον Υπουργείο συστήνεται Κεντρική πολιτική αρχή (π.χ. Γενική Δ/νση ή Δ/νση) με αρμοδιότητα την εποπτεία, τον έλεγχο, το συντονισμό και την καθοδήγηση της λειτουργίας των Κέντρων. Ο τρόπος διορισμού και αρμοδιότητες του κάθε οργάνου αναλύονται παρακάτω.
Η ταυτότητα του φορέα διαχείρισης (ποιο Υπουργείο Εσωτερικών ή Υπουργείο Προστασίας του Πολίτη) θα καθοριστεί με απόφαση μεταξύ των Υπουργών.

 
Ίδρυση και Γενικός Κανονισμός Λειτουργίας των ΚΕΠΥ
Προτείνεται να υπάρχουν τρία επίπεδα νομοθετικών/κανονιστικών ρυθμίσεων που θα διέπουν την ίδρυση και λειτουργία των ΚΕΠΥ: (α) Ο νόμος που θα προβλέπει την ίδρυση των ΚΕΠΥ, την αποστολή τους, τον φορέα διαχείρισης, καθώς και τον Γενικό Κανονισμό Λειτουργίας που θα περιέχει κυρίως, μεταξύ άλλων, τον τρόπο διορισμού του Διευθυντή, τα δικαιώματα και τις υποχρεώσεις των υπό περιορισμό τελούντων αλλοδαπών, τις απαραίτητες ειδικότητες των εργαζομένων, τις βασικές προδιαγραφές της χωροταξικής- κτιριολογικής κατασκευής των ΚΕΠΥ. Οι ρυθμίσεις του εν λόγω νόμου θα ισχύουν για όλα τα Κέντρα, (β) η/οι υπουργική/ές αποφάσεις που θα ιδρύουν/συστήνουν τα κατά τόπους ΚΕΠΥ , θα ορίζουν τη δυναμικότητα του καθενός καθώς και τις θέσεις των εργαζομένων σε καθένα από αυτά, και (γ) ο Εσωτερικός Κανονισμός κάθε ΚΕΠΥ (βλ. Παραπάνω 1.5.1.Β) που θα καθορίζει τους ειδικούς όρους λειτουργίας (οργάνωση των παρεχόμενων υπηρεσιών, ωράρια φαγητού κλπ.).
Αξιολόγηση της λειτουργίας των ΚΕΠΥ

Προτείνεται να διενεργείται συστηματικά μία εξωτερική αξιολόγηση της ποιότητάς των υπηρεσιών και της λειτουργίας του Κέντρου. Προτείνεται να διερευνηθεί κατά πόσο θα μπορούσε να αναλάβει την εξωτερική αξιολόγηση ο Συνήγορος του Πολίτη. Βασικοί άξονες της αξιολόγησης αυτής αναλύονται στο επισυναπτόμενο στην παρούσα Σημείωμα του Κέντρου Ημέρας Βαβέλ (Παράρτημα 5). 
ΚΕΦΑΛΑΙΟ ΔΕΥΤΕΡΟ: ΠΡΟΤΥΠΗ ΔΙΑΔΙΚΑΣΙΑ ΔΙΑΧΩΡΙΣΜΟΥ ΚΑΙ ΕΝΤΟΠΙΣΜΟΥ (SCREENING) ΣΤΑ ΚΕΝΤΡΑ ΠΡΩΤΗΣ ΥΠΟΔΟΧΗΣ (ΚΕΠΥ)

2.1. Σημειώνεται, κατ’ αρχήν, ότι τα Κέντρα Πρώτης Υποδοχής θα εξυπηρετούν τους ακόλουθους τέσσερις βασικούς σκοπούς:

α.
Παροχή ενημέρωσης και άμεσης υλικής, ψυχοκοινωνικής και νομικής βοήθειας στους νέο-αφιχθέντες

β.
Συλλογή πληροφοριών για τους νέο-αφιχθέντες, μέσω ερωτηματολογίων και προσωπικών συνεντεύξεων

γ.
Κατάρτιση προφίλ για κάθε άτομο (screening) το οποίο θα καθορίζει την περαιτέρω μεταχείρισή του

δ.
Ατομική συμβουλευτική, παροχή υποστηρικτικών υπηρεσιών και ενημέρωση στους αφιχθέντες για την περαιτέρω μεταχείρισή τους.  Διαδικασίες παραπομπής σε δομές που εξυπηρετούν το ‘προφίλ’ και τις ανάγκες του κάθε ατόμου

2.2.  Στο πλαίσιο αυτό, προτείνονται έξι γενικές διαδικασίες μέσα στο Κέντρο, που θα λαμβάνουν χώρα κατ’ αρχήν με την ακόλουθη σειρά, για κάθε άτομο, με δυνατότητα, αναλόγως των εκτάκτων περιπτώσεων (π.χ. μαζικής άφιξης), να διαφοροποιείται ή να προσαρμόζεται κατάλληλα η σειρά των ενεργειών :

1η:
Πρώτη ομαδική ενημέρωση των νέο-αφιχθέντων για το καθεστώς του κέντρου, τους λόγους που βρίσκονται εκεί, τα δικαιώματα και τις υποχρεώσεις τους

2η:
Πρώτη καταγραφή στοιχείων (πρώτη ημέρα άφιξης)

3η :
Πρώτος ιατρικός έλεγχος (γενική κλινική εξέταση) (εντός των 2 πρώτων ημερών μετά την άφιξη)

4η:
Πρώτη κοινωνική εκτίμηση, πρώτη εκτίμηση αναγκών διεθνούς προστασίας και συμπλήρωση βασικού ερωτηματολογίου (εντός των 2 πρώτων ημερών μετά την άφιξη)

5η:
Παροχή συμπληρωματικών υποστηρικτικών υπηρεσιών (ειδική κοινωνική, ψυχολογική, νομική, ιατρική βοήθεια) σύμφωνα με την εκτίμηση ατομικών αναγκών, και ειδικές υπηρεσίες και φροντίδα για τους ανηλίκους και τα θύματα εμπορίας (σε όλη τη διάρκεια των 15 ημερών παραμονής στο κέντρο)

6η:
Κατάρτιση ‘προφίλ’ ατόμου και παραπομπή (“Απόφαση Επιτροπής Διαχωρισμού και Εντοπισμού (Screening)) (εντός των 10 πρώτων ημερών μετά την άφιξη)

Επίσης, προβλέπονται δύο ειδικές διαδικασίες (που θα πρέπει να ολοκληρώνονται εντός των πρώτων 5 έως 10 ημερών μετά την άφιξη) ως προς τις ενέργειες:

· Διαπίστωση εθνικότητας
· Διαπίστωση ανηλικότητας

Εάν αλλοδαπός υποβάλλει αίτημα ασύλου ή άλλης διεθνούς προστασίας πριν από την έναρξη της διαδικασίας του screening, η διαδικασία αυτή (σε όσα στάδια είναι αναγκαία στην περίπτωση του αιτούντος) λαμβάνει χώρα σε συνεργασία με το Γραφείο Ασύλου που εδρεύει στην περιοχή και το οποίο θα αναλάβει την εκκίνηση της διαδικασίας εξέτασης του αιτήματος ασύλου.

_________________________________________________________ _


Στην Ομάδα Εργασίας έχουν συμμετάσχει εκπρόσωποι των εξής φορέων:

1. Υπουργείο Προστασίας του Πολίτη 

2. Υπουργείο Υγείας και Κοινωνικής Αλληλεγγύης 

3. Υπουργείο Εσωτερικών, Αποκέντρωσης και Ηλεκτρονικής Διακυβέρνησης 

4. Ύπατη Αρμοστεία του ΟΗΕ

5. Συνήγορος του Πολίτη 

6. Διεθνής Οργανισμός Μετανάστευσης 

7. Εθνική Επιτροπή για τα Δικαιώματα του Ανθρώπου

8. Οικουμενικό Πρόγραμμα για τους Πρόσφυγες

9. Ιατρικό Κέντρο Αποκατάστασης Θυμάτων Βασανισμού

10. Ελληνικός Ερυθρός Σταυρός τομέας Κοινωνικής Πρόνοιας 

11. ΜΚΟ «Γιατροί Χωρίς Σύνορα» 

12. ΜΚΟ «Ελληνικό Συμβούλιο για τους Πρόσφυγες» 

13. MKO «Γιατροί του Κόσμου» 

14. Ελληνική Ένωση για τα Δικαιώματα του Ανθρώπου

15. ΜΚΟ PRASKIS 

16. Κέντρο Ημέρας Βαβέλ

17. Χαμόγελο του Παιδιού

18. MKO «ΑΡΣΙΣ» 

